
A sárgafejű és tüzesfejű királyka (Regulus regulus és R. ignicapillus), valamint a fenyvescinege (Parus ater) vonulásdinamikája a Bódva-völgyi Madárvonulás-kutató és Természetvédelmi Tábor adatai alapján

A sárgafejű és tüzesfejű királyka (Regulus regulus és R. ignicapillus), valamint a fenyvescinege (Parus ater) vonulásdinamikája a Bódva-völgyi Madárvonulás-kutató és Természetvédelmi Tábor adatai alapján
A vonulás jelensége természetes folyamat az állatvilágban. A mind fejlettebb módszerek, alaposabb kutatottság révén a madarak fontos indikációs szerepre tettek szert, viselkedésükkel jól jelzik a különböző élőhelyi és klimatikus változásokat.
A madarak vonulásának kutatása hazánkban nagy múltra tekint vissza, Herman Ottónak köszönhetően már a XX. század első éveiben megkezdődött a tudományos igényű madárgyűrűzés. Azóta számos gyűrűzőtábor, adatbázis jött létre, sok tanulmány, elemzés született a különböző fajok vonulási dinamikájával kapcsolatban.
Kutatásom célja a Bódva-völgyi Madárvonulás-kutató és Természetvédelmi Tábor 25 éves fennállása alatt összegyűjtött és digitalizált adatbázisának, illetve a Magyar Madártani és Természetvédelmi Egyesület adatbázisának felhasználásával a sárgafejű és tüzesfejű királyka (R. regulus és R. ignicapillus), valamint a fenyvescinege (P. ater) vonulásdinamikájának vizsgálata.
A következő kérdésekre kerestem a választ:
- A Táborban gyűrűzött egyedek száma milyen arányban van az országos gyűrűzött egyedszámhoz viszonyítva? A vizsgált időszak alatt megfigyelhető-e valamilyen állományváltozás?
- A vizsgált fajok vonulásának tetőpontja mikorra tehető, ebben az évek során mutatkozik-e eltolódás? A madarak vonulásában, napi aktivitásában kimutatható-e bármilyen dinamika?
Megvizsgáltam a tábori egyedek ivararányát egy-egy adott évben és az évek során, a gyűrűzés során felvett biometriai adatokat; van-e változás a vonulás során a madarak méretében, változik-e a szezon során a madarak kondíciója, van-e eltérés a paraméterekben a nemek között?
Az eredmények alapján megállapítható, hogy a Regulus fajok Aggteleken gyűrűzött egyedszáma az országos egyedszámhoz viszonyítva meghaladja a 10 %-ot. A nemek arányát tekintve igazolódtak a más, korábbi kutatásokban leírtak, miszerint az őszi vonulás során a hímek vannak jelen nagyobb létszámmal, a nemek közötti testméretekben található eltérések pedig az ivari dimorfizmussal magyarázhatóak.
A vonulás dinamikáját vizsgálva mindhárom faj esetén több kisebb hullám figyelhető meg, valamint egy vonulási tetőpontot is találunk.
Az elemzéseket érdemes lenne a jövőben monitoring jelleggel folytatni, esetleg más fajokra is kiterjeszteni.
Az OTDK-n történő részvételt a "TÁMOP-4.2.2/B-10/1-2010-0024. A Debreceni Egyetem tudományos képzési műhelyeinek támogatása" pályázat támogatta.



